**Regulament concurs „Aici cetățenii europeni! Acolo e cineva?”**

 Inevitabil, de fiecare dată când trebuie să mergem la vot, ne vin în minte aceleași întrebări: „Oare are vreun rost să mergem la vot? Oare aleșii noștri ascultă problemele noastre și chiar lucrează pentru a le rezolva? Cum am putea face ca nemulțumirile și problemele noastre să ajungă în fața lor?”, iar acestea nu fac decât să scadă din ce în ce mai mult interesul și motivația pentru participare la vot.

 Centrul EUROPE DIRECT Târgoviște vă dă în acest an posibilitatea de a duce problemele, nevoile și cerințele voastre chiar în mapa de lucru a europarlamentarilor actuali și viitori. Știm că tinerii sunt cei mai afectați de dezinteresul pentru alegeri, așa că îi invităm să participe la un concurs inedit.

În perioada 7 martie – 7 aprilie 2014, tinerii cu vârste cuprinse între 18 și 35 de ani din județul Dâmbovița sunt invitați să participe la concursul „Aici cetățenii europeni! Acolo e cineva?” Acesta are drept temă crearea diferitelor materiale prin care o problemă sau nevoie identificată în comunitate să fie adusă în atenția europarlamentarilor. Materialele trebuie să fie originale, cât mai creative și sugestive, astfel încât mesajul să ajungă în forma dorită la destinație.

**Concursul are următoarele categorii**:

1. Creație literară. Categoria cuprinde: eseu, poezie, anecdotă sau epigramă;
2. Fotografie în stil PhotoVoice (fotografiilor realizate li se vor atașa texte sugestive, astfel încât problema identificată de către participant să fie înțeleasă corect de către cei cărora i se adresează);
3. Scurte filmulețe (de maxim 3 minute) sau prezentări Power Point (maxim 15 slide-uri);
4. Creații audio-video (cântece, eventual însoțite de video-clipuri – creație proprie, nu mai lungi de 3 minute)
5. Desene (realizate prin orice tehnică: creion, acuarelă etc)

**Condiții generale**:

1. Creațiile se vor depune personal de către participant la sediul centrului din Str. Stelea, Nr. 2, Târgoviște, județul Dâmbovița sau vor fi depuse de către un reprezentant al autorului;
2. Data-limită pentru depunerea lor este 7 aprilie, ora 16.00. Lucrările sosite după această dată nu vor intra în procesul de jurizare;
3. În momentul înscrierii, materialele vor fi însoțite de numele și prenumele participantului, adresa (localitatea de domiciliu), data nașterii, seria și numărul actului de identitate, precum și date de contact (adresă de e-mail, număr de telefon mobil);
4. Toate materialele vor fi depuse atât în format fizic, cât și pe suport electronic (CD/DVD):
* Creațiile literare, desenele și fotografiile vor fi depuse atât în format hârtie (tipărite, respectiv pe suportul pe care sunt realizate în cazul desenelor), cât și în format electronic (pe CD/DVD);
* Filmulețele, prezentările Power Point și creațiile audio-video vor fi transpuse în format electronic (pe CD/DVD) și depuse împreună cu datele menționate mai sus;
1. Toate lucrările vor intra în procesul de jurizare începând cu data de 8 aprilie, iar cele care nu îndeplinesc condițiile enumerate mai sus vor fi descalificate. Caștigătorii vor fi anunțați în data de 11 aprilie, orele 16.00 atât prin e-mail, cât și telefonic;
2. Valoarea cumulată a premiilor pentru toate categoriile este de 1000 de lei, iar la fiecare categorie, va fi desemnat un singur câștigător;
3. Toți câștigătorii vor primi diplome de participare și vor fi invitați să participe la festivitatea de premiere ce se va desfășura în data de 15 aprilie. Problemele/nevoile/soluțiile tratate în cele mai bune lucrări vor avea șansa de a ajunge chiar în mapa de lucru a europarlamentarilor. Ele vor fi promovate și incluse într-o „Scrisoare pentru europarlamentarii actuali și viitori”, care va fi transmisă presei locale și altor foruri responsabile de comunicarea cu Parlamentul European.
4. Lucrările trebuie să fie originale, realizate de concurenţi, să nu mai fi apărut vreodată în mass-media şi să nu mai fi concurat într-o competiţie similară. Concurenţii trebuie să poată face dovada, dacă li se cere, că lucrările înscrise în concurs le aparţin. Orice lucrare însuşită  într-un mod ilegal va fi respinsă din concurs. Organizatorul nu îşi asumă răspunderea pentru astfel de materiale.
5. Nu sunt acceptate în concurs (nu vor intra în procesul de jurizare) materialele care nu respectă tema concursului sau care conţin caractere sau elemente pornografice, elemente defăimǎtoare, antisociale, rasiste sau care trimit la discriminări de orice fel.
6. Sunt interzise (sub sancțiunea descalificării) mesajele cu tentă politică, propaganda electorală, mesaje anti sau pro anumiți politicieni sau partide politice. De asemenea, este exclusă menționarea numelor politicienilor sau ale partidelor aflate la guvernare sau în opoziție, ca și materialele care pot constitui elemente ale unei campanii electorale.
7. Organizatorii îşi rezervă dreptul de a exclude toate materialele care nu respectă tema centrală a concursului.
8. Organizatorii nu răspund pentru pierderea sau deteriorarea survenite în timpul transportului sau al transmiterii lucrărilor.
9. Materialele înscrise pentru concurs vor putea fi utilizate şi reproduse de organizatori, reproducerile devenind proprietatea acestora, cu menţionarea numelui autorului.
10. Materialele trimise la concurs, indiferent dacă au fost respinse, admise şi/sau premiate, nu se înapoiază autorilor. Ele rămân în proprietatea organizatorului.
11. Nerespectarea uneia dintre condiţiile de mai sus atrage după sine descalificarea concurentului sau a lucrării respective.

Detalii suplimentare puteți obține la

Telefon: 0724477991 – Vlăduț ANDREESCU

0727068515 – Mândruța ANDREESCU

E-mail: vladut\_andreescu@yahoo.com; mandrutza\_andreescu@yahoo.com